**Miasmă**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ți-ai uns, miasmă, părul, într-o tânără dorință,

Cu laptele ce-aduce o bolnavă dăruință -

Ca o ghicitoare veche, dăltuită de-un zugrav,

Sănii grele trase de doi bătrâni bolnavi

în brațele-mi de piatră

făcu-te-au epitaf.

Visare-ai fost și fruct, havană mincinoasă,

De o mătase lungă și atotprietenoasă -

Marea-ai agățat-o lâng-un mal îndepărtat

Ca un spital în care îngrămădiți pe-un singur pat

bolanvii-așteaptă moartea

pentr-un ultim sărutat.

Și tânăr am visat, îndelung același voal,

Că-mi voi plimba zăduful pe sub umbra de stejar,

Unde albele fațade, ghemuite, fug de soare,

Iar frunzele de piatră usucă de-orice boare,

cu pruncul mort, la piept,

bucuria unei mame.

De veghe, ca o scară ridicată pe-o colină,

Aceeași boală șade, ca o floare în vitrină,

Iar cioclii-n rând așteaptă, o veste să răsune,

Ca același grădinar, un alt buchet să-adune,

de alte flori ce schimbă,

fagurii-n tăciune.

Timpul ne-o petrece către-un mâine infinit,

Cu batistele murdare de ruj și de tușit,

Când frica îmbrăca-se-va în ultima-i chindie,

Cum vinul, ca refren, se așează-n poezie

peste-o ultimă țigară

și-o finală maladie.

Spitalele sunt pline, și seruri se culeg,

Iar voievozii cască, se umflă și petrec,

Și-ntre noi, tinere zări, distanțe să adune,

Răsar, c-un soare palid, havana să îndrume,

și-un fum ca o miasmă,

să-nalțe-o rugăciune.